‘No vac’-Djokovic bereid om trofeë prys te geeNovak Djokovic (Julie 2021) (Foto: Adrian Dennis/AFP) Die wêreld se voorste manstennisspeler Novak Djokovic sal eerder toekomstige trofeë prysgee as om gedwing te word om teen Covid-19 ingeënt te word. Djokovic is vandeesweek gedurende ’n onderhoud met BBC gevra of hy weens sy entstofstandpunt bereid sal wees om groot toernooie soos Wimbledon en die Franse Ope mis te loop. “Ja. Dit is die prys wat ek bereid is om te betaal,” het die Serwiër doodluiters geantwoord. Op die vraag of hy bereid is om die kans prys te gee om statisties die beste tennisspeler te wees wat nog ooit ’n tennisraket opgetel het, het hy geantwoord: “Ja.” ’n Effense glimlag het om sy mondhoeke gespeel. “Inderdaad. Die beginsel van besluitneming oor my liggaam is belangriker as enige titel of enigiets anders. Ek probeer soveel as wat ek kan in harmonie met my liggaam wees.” Djokovic het wel gesê hy is nie gekant teen die entstof nie en skaar hom ook nie by die sogenaamde teeninentingsbeweging nie. Die tennisster hou vol hy ondersteun bloot ’n mens se keuse om teen Covid-19 ingeënt te word al dan nie. “Ek besef almal wil ’n einde aan die pandemie bring en dat die entstof waarskynlik die grootste poging tot dusver was om dit te doen. En ek respekteer dit ten volle. Maar ek het nog altyd die vryheid om te kies wat jy in jou liggaam sit, ondersteun. “Dit gaan regtig oor die beginsel van ​​wat reg en wat verkeerd is vir jou. Ek het nog altyd as ’n professionele elite-atleet alles wat in my liggaam gaan, noukeurig hersien en beoordeel – of dit nou kos, aanvullings, water of sportdrankies is.” Djokovic het voorts gesê hy besef sy besluit om nie teen Covid-19 ingeënt te word nie, hou gevolge in aangesien tennis ’n sport is wat oor die hele wêreld beoefen word en baie rondreis vereis. “Een van die gevolge van my besluit was om nie Australië toe te kan gaan nie en ek was ook bereid om nie te gaan nie. Ek verstaan om nié ingeënt te word nie, beteken dat ek nie na die meeste toernooie sal kan reis nie.” Djokovic is verlede maand voor die Australiese Ope uit Australië gedeporteer nadat die regering sy visum gekanselleer het. Djokovic hoop egter dat die inentingsvereistes voortaan in sekere toernooie sal verander, en dat hy “vir nog baie jare kan speel”. Lees al die berigte oor Novak Djokovic op Maroela Media hier.